
 22.7.2020
 BG
 Официален вестник на Европейския съюз
 L 237/1
 РЕГЛАМЕНТ ЗА ИЗПЪЛНЕНИЕ (ЕС) 2020/1013 НА КОМИСИЯТА
 от 20 юли 2020 година
 за определяне на техническите елементи на масива от данни, за установяване на техническите формати за предаване на информацията, както и за определяне на подробните изисквания при докладите относно качеството и на съдържанието на тези доклади във връзка с организирането на извадково изследване в област „Използване на информационни и комуникационни технологии“ за референтната 2021 година съгласно Регламент (ЕС) 2019/1700 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2019/1700 на Европейския парламент и на Съвета от 10 октомври 2019 г. за създаване на обща рамка за европейската статистика за лицата и домакинствата, основана на индивидуални данни, събрани чрез извадки, за изменение на регламенти (ЕО) No 808/2004, (ЕО) No 452/2008 и (ЕО) No 1338/2008 на Европейския парламент и на Съвета, и за отмяна на Регламент (ЕО) No 1177/2003 на Европейския парламент и на Съвета и на Регламент (ЕО) No 577/98 на Съвета (1), и по-специално член 7, параграф 1, член 8, параграф 3 и член 13, параграф 6 от него,
 като има предвид, че:
 (1)
 С оглед на коректното провеждане на извадковото изследване в област „Използване на информационни и комуникационни технологии“, Комисията следва да определи техническите елементи на набора от данни, които са: описание на променливите; точните характеристики на статистическата съвкупност и на единиците на наблюдение; и правила за респондентите.
 (2)
 За улеснение на предаването на информацията от държавите членки на Комисията (Евростат) се въвеждат технически формати за предаване на информацията, които включват понятията и процесите, в т.ч. данните и метаданните.
 (3)
 За целите на оценяването на качеството на предаваните статистически данни за област „Използване на информационни и комуникационни технологии“ се определят подробни изисквания за докладите относно качеството.
 (4)
 Когато е целесъобразно, държавите членки и институциите на Съюза следва да използват за категориите на характеристиките, посочени в приложението към настоящия регламент, статистически класификации за териториалните единици, образованието, професиите и икономическия сектор, които са съвместими с класификациите NUTS (2), ISCED (3), ISCO (4) и NACE (5).
 (5)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 С настоящия регламент се определят техническите елементи на масива от данни, установяват се техническите формати за предаване на информацията от държавите членки на Комисията (Евростат) и се определят подробните изисквания за предаване на докладите относно качеството в област „Използване на информационни и комуникационни технологии“, както и съдържанието на тези доклади.
 Член 2
 Определения
 За целите на настоящия регламент се прилагат следните определения:
 (1)
 „период на събиране на данни“ означава периодът, по време на който се събират данни от респондентите;
 (2)
 „референтен период“ означава периодът, за който се отнася дадена информация.
 Член 3
 Описание на променливите
 Техническите характеристики на променливите са посочените в приложението и се отнасят за:
 а)
 идентификатора на променливата;
 б)
 наименованието и описанието на променливата;
 в)
 кодовете и значението им;
 г)
 филтъра;
